Επιπτώσεις της υπόγειας άρδευσης με αστικά λύματα στη δημόσια υγεία και τις χημικές ιδιότητες του εδάφους
Authors: Τσιγκόϊδα Αφροδίτη 
Published: August 2021

Το καθαρό νερό είναι ένας από τους κύριους παράγοντες που περιορίζουν τη γεωργική παραγωγή τροφίμων σε πολλές χώρες κυρίως γύρω από τη Μεσόγειο, οι οποίες αντιμετωπίζουν σοβαρή και συχνά εποχιακή έλλειψη νερού και η ανάγκη για εξεύρεση λύσης απασχολεί πολλές από αυτές. Η ανακύκλωση των αστικών λυμάτων και επαναχρησιμοποίηση είναι μια πολύ σημαντική λύση που συμβάλλει στην εξοικονόμηση νερού. Επίσης μπορεί να θεωρηθεί μια πολύτιμη πηγή θρεπτικών συστατικών για την γεωργία, συμβάλλοντας στη μείωση της χρησιμοποίησης των χημικών λιπασμάτων και την αύξηση της παραγωγικότητας της γεωργίας. Η ανάπτυξη της επαναχρησιμοποίησης είναι απαραίτητο να αποτρέπει τις αρνητικές επιπτώσεις στο περιβάλλον και τη δημόσια υγεία. Οι παθογόνοι παράγοντες που περιέχονται στα λύματα, αποτελούν κίνδυνο για την δημόσια υγεία ενώ η περιεκτικότητα τους σε ανόργανα και οργανικά στοιχεία μπορεί να μεταβάλει τις χημικές ιδιότητες του εδάφους. Για τον λόγο αυτό κατά την επαναχρησιμοποίηση θα πρέπει να λαμβάνονται υπόψη όλα τα υφιστάμενα προβλήματα. Η εφαρμογή των λυμάτων για άρδευση στην Γεωργία μέσω γραμμών υπόγειας άρδευσης είναι μια μέθοδος που θα μπορούσε ενδεχομένως να εξουδετερώσει τις υπάρχουσες ανησυχίες σχετικά με την δημόσια υγεία αλλά δεν αποτρέπει και τις ενδεχόμενες μεταβολές των χημικών συστατικών του εδάφους. Ο στόχος της παρούσας μελέτης είναι να εκτιμηθεί κατά πόσον η υπόγεια άρδευση με αστικά λύματα, ανεπεξέργαστα και επεξεργασμένα, μπορεί να χρησιμοποιηθεί με μεγαλύτερη ασφάλεια και μείωση του κινδύνου της ανθρώπινης υγείας σε σχέση με το βάθος άρδευσης. Επίσης μελετήθηκαν οι μεταβολές των χημικών ιδιοτήτων μετά την άρδευση. Επιπλέον μελετήθηκαν και οι μεταβολές των χημικών συστατικών του εδάφους, σε σχέση με το σημείο του σταλάκτη κατά την άρδευση, σε δύο διαφορετικά βάθη. Πραγματοποιήθηκαν μικροβιολογικές και χημικές αναλύσεις. Εξετάστηκαν οι ομάδες βακτηρίων: Ολικά κολίμορφα (total coliforms) και E.coli), περιττωματικοί στρεπτόκοκκοι (Fecal streptococci), θειοαναγωγικά κλωστρίδια (sulfur reducing bacteria) και ολικά βακτήρια (total bacteria). Επίσης εξετάστηκαν οι μεταβολές στις χημικές ιδιότητες του εδάφους, καθώς και η μεταβολή της συγκέντρωσης των χημικών παραμέτρων, ως προς το σημείο που τοποθετήθηκε ο σταλάκτης. Παρατηρήθηκε ότι η εφαρμογή των ανεπεξέργαστων αστικών λυμάτων σε μικρό βάθος άρδευσης, αποτελεί κίνδυνο για την δημόσια υγεία λόγω των παθογόνων μικροοργανισμών που μεταφέρονται. Το επεξεργασμένο αστικό λύμα έδειξε ότι είναι ασφαλές. Στους δύο τύπους εδάφους που χρησιμοποιήθηκαν, παρατηρήθηκε μείωση του pΗ και αύξηση του ποσοστού της οργανικής ουσίας, του ολικού αζώτου, των νιτρικών και αμμωνιακών, του νατρίου, του φωσφόρου και της ηλεκτρικής αγωγιμότητας. Η μεταβολή των χημικών παραμέτρων στο έδαφος σε σχέση με το σημείο του σταλάκτη δείχνει, στην επάνω ζώνη, αύξηση του ποσοστού της οργανικής ουσίας, στην περιεκτικότητα του ολικού Ν, του φωσφόρου, του νατρίου, του καλίου και της ηλεκτρικής αγωγιμότητας, ενώ στη κάτω ζώνη του σταλάκτη αυξήθηκε το ρΗ, το CaCO3 %, τα νιτρικά και η αμμωνία.